PATVIRTINTA

 Kauno lopšelio-darželio „Smalsutis“

 Direktoriaus

 2018 m. spalio 17 d.

 įsakymu Nr. V- 126

**KAUNO LOPŠELIO-DARŽELIO „SMALSUTIS“ UGDYTINIŲ ASMENS DUOMENŲ TVARKYMO TAISYKLĖS**

 **I SKYRIUS**

 **BENDROSIOS NUOSTATOS**

1. Kauno lopšelio-darželio „Smalsutis“ (toliau – Lopšelis-darželis) ugdytinių asmens duomenų tvarkymo taisyklių tikslas – reglamentuoti ugdytinių asmens duomenų tvarkymo ir apsaugos reikalavimus, pagrindines ugdytinių asmens duomenų tvarkymo, tėvų (globėjų, rūpintojų), lopšelyje-darželyje.

2. Taisyklės parengtos vadovaujantis pavyzdinėmis Asmens duomenų tvarkymo mokyklose taisyklėmis, patvirtintomis Valstybinės duomenų apsaugos inspekcijos direktoriaus 2007 m. liepos 4 d. įsakymu Nr.IT–45, Mokinių registro duomenų saugos nuostatais, Lietuvos Respublikos asmens duomenų apsaugos įstatymu (toliau – ADTAĮ), 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (toliau – Reglamentas (ES) 2016/679) ir jo įgyvendinamaisiais teisės aktai, Valstybinės duomenų apsaugos inspekcijos direktoriaus 2008 m. lapkričio 12 d. įsakymu Nr. 1T-71(1.12) „Dėl Bendrųjų reikalavimų organizacinėms ir techninėms asmens duomenų saugumo priemonėms patvirtinimo“ (toliau – Bendrieji reikalavimai organizacinėms ir techninėms asmens duomenų saugumo priemonėms), kitais įstatymais bei teisės aktais, reglamentuojančiais asmens duomenų tvarkymą ir apsaugą.

 3. Lopšelio-darželio darbuotojai, įgalioti tvarkyti ugdytinių asmens duomenis, privalo laikytis šių Taisyklių ir būti pasirašytinai su jomis supažindinti. Lopšelio-darželio darbuotojai, atlikdami savo pareigas ir tvarkydami ugdytinių asmens duomenis, privalo laikytis konfidencialumo ir saugumo reikalavimų, nurodytų šiose Taisyklėse.

4. Taisyklėse vartojamos pagrindinės sąvokos:

4.1. **Asmens duomenys** – bet kokia informacija apie fizinį asmenį, kurio tapatybė nustatyta arba kurio tapatybę galima nustatyti (duomenų subjektas); fizinis asmuo, kurio tapatybę galima nustatyti, yra asmuo, kurio tapatybę tiesiogiai arba netiesiogiai galima nustatyti, visų pirma pagal identifikatorių, kaip antai vardą ir pavardę, asmens identifikavimo numerį, buvimo vietos duomenis arba pagal vieną ar kelis to fizinio asmens fizinės, fiziologinės, genetinės, psichinės, ekonominės, kultūrinės ar socialinės tapatybės požymius;

4.2**. Duomenų subjektas** – kiekvienas žmogus, kurio asmens duomenys yra tvarkomi;

4.3. **Duomenų valdytojas** – kompetentinga institucija, kuri viena ar kartu su kitais nustato asmens duomenų tvarkymo tikslus ir priemones;

4.4. **Duomenų tvarkytojas** – fizinis arba juridinis asmuo, kurie duomenų valdytojo vardu tvarko asmens duomenis;

4.5. **Duomenų gavėjas** – fizinis arba juridinis asmuo, kuriam atskleidžiami asmens duomenys, kurie tvarkydami tuos duomenis laikosi taikomų duomenų tvarkymo tikslus atitinkančių duomenų apsaugos taisyklių;

4.6. **Asmens duomenų saugumo pažeidimas** – saugumo pažeidimas, dėl kurio netyčia arba neteisėtai sunaikinami, prarandami, pakeičiami, be leidimo atskleidžiami persiųsti, saugomi arba kitaip tvarkomi asmens duomenys arba prie jų be leidimo gaunama prieiga.

 5. Kitos Taisyklėse vartojamos sąvokos atitinka ADTAĮ ir Reglamente (ES) 2016/679 vartojamas sąvokas.

**II SKYRIUS**

**SPECIALIOSIOS NUOSTATOS**

6. Ugdytinių asmens duomenys Lopšelyje-darželyje tvarkomi šiais tikslais: ugdymo sutarčių apskaitos, ugdytinių asmens bylų tvarkymo, pažymų išdavimo, Mokinio krepšelio paskaičiavimo, Vaiko gerovės komisijos darbo organizavimo ir vykdymo, neformaliojo ugdytinių švietimo organizavimo, nemokamo maitinimo organizavimo, mokesčio už vaiko išlaikymą Lopšelyje-darželyje, informavimo bendruomenei ir visuomenei apie Lopšelio-darželio veiklą (ugdytinių kūrybiniai darbai, ugdymosi pasiekimai, nuotraukos, filmuota medžiaga), tarp institucinio bendradarbiavimo, vaiko gerovės ir saugumo Lopšelyje-darželyje užtikrinimo.

 7. Lopšelio-darželio darbuotojai, atlikdami savo pareigas ir tvarkydami ugdytinių asmens duomenis, privalo laikytis pagrindinių asmens duomenų tvarkymo principų:

 7.1. asmens duomenys tvarkomi teisėtai ir sąžiningai. Lopšelis-darželis asmens duomenis tvarko vadovaudamasi ADTAĮ, Reglamentu (ES) 2016/679 ir kitais asmens duomenų tvarkymą Lopšelyje-darželyje reglamentuojančiais teisės aktais;

 7.2. asmens duomenys renkami Taisyklių 6 punkte apibrėžtais tikslais, ir po to tvarkomi su šiais tikslais suderintais būdais;

 7.3. asmens duomenys tikslūs ir, jei reikia asmens duomenų tvarkymui, nuolat atnaujinami pagal Mokinių registro nuostatus. Ugdytinių asmens duomenys atnaujinami ne rečiau kaip 2 kartus per metus, Lietuvos Respublikos Švietimo ir mokslo ministerijos (toliau – ŠMM) nustatytu laiku, t.y. priėmus naujus ugdytinius ir suformavus grupes naujiems mokslo metams. Duomenys tikslinami ir atnaujinami, kai tik duomenų subjektas praneša apie jų pasikeitimą. Lopšelis-darželis imasi visų pagrįstų priemonių siekdamas užtikrinti, kad asmens duomenys, kurie nėra tikslūs, atsižvelgiant į jų tvarkymo tikslus, būtų nedelsiant ištrinami arba ištaisomi;

7.4. asmens duomenys adekvatūs, tinkami ir tik tokios apimties, kuri būtina jiems rinkti ir toliau tvarkyti, siekiant konkrečių tikslų, nurodytų Taisyklių 6 punkte.

8. Tvarkomų Asmens duomenų apimties sąrašas:

 8.1. ugdymo sutarčių apskaitos tikslu yra tvarkoma: ugdytinių, jų tėvų (globėjų, rūpintojų) vardai, pavardės, gyvenamoji vieta ir telefonų numeriai;

 8.2. pagal Mokinių registro nuostatus Lopšelis-darželis tvarko Mokinių registro asmens duomenis: vardas, pavardė, asmens kodas, pilietybė, deklaruotos gyvenamosios vietos adresas, gimtoji kalba(-os), mokytis į Lopšelį-darželį atvykimo/išvykimo duomenis (iš kur atvyko/kur išvyko, atvykimo/ išvykimo data, išvykimo priežastis, įsakymo numeris, Lopšelio-darželio baigimo data), bendrus duomenis apie ugdymą (grupė, ugdymosi programa, ugdymosi forma/būdas, kalba, kuria ugdosi, socialiai remtinas, nemokamai maitinamas, specialieji ugdymosi poreikiai, ugdytinio asmens bylos numeris, ugdymo sutartis;

 8.3. pagal Mokinių registro nuostatus Mokinių registre kaupiami duomenys apie Mokinių registro objekto šeimą, Lopšelio-darželio, kuriame ugdosi Registro objektas, duomenys (gaunami iš Švietimo ir mokslo institucijų registro), duomenys, gaunami kiekvienais mokslo metais;

 8.4. Vaiko gerovės komisijos darbo organizavimo ir vykdymo tikslu – ugdytinio vardas, pavardė, gimimo data, gyvenamoji vieta, telefono numeris, sutrikimai. Ypatingi asmens duomenys (pvz.: specialieji ugdytinio poreikiai) tvarkomi tik esant tėvų (globėjų, rūpintojų) raštiškam sutikimui;

 8.5. neformaliojo ugdytinių švietimo organizavimo tikslu – ugdytinio vardas, pavardė, gimimo data, grupė, mokslo metai;

 8.6. nemokamo maitinimo organizavimo tikslu – ugdytinio vardas, pavardė, gimimo data, grupė, tėvų (globėjų, rūpintojų) vardai, pavardės, kontaktiniai telefonai;

 8.7. mokesčio lengvatų už vaiko išlaikymą Lopšelyje-darželyje tikslu – vaiko vardas, pavardė, gimimo data, grupė, tėvų (globėjų, rūpintojų) vardai, pavardės, kontaktiniai telefonai, elektroniniai paštai;

 8.8 mokesčio už vaiko išlaikymą Lopšelyje-darželyje tikslu – vaiko vardas, pavardė, gimimo data, grupė, tėvų (globėjų, rūpintojų) vardai, pavardės, kontaktiniai telefonai, elektroniniai paštai;

 8.9. Lopšelio-darželio veiklos informavimo bendruomenei ir/ar visuomenei tikslu – ugdytinių sukurtas kūrybinis darbas, kur užfiksuotas ugdytinio vardas, pavardė, gimimo data, grupė, apie ugdytinių veiklą sukurta filmuota medžiaga ir/ar nuotraukos, kur užfiksuotas ugdytinis;

 8.10. ugdytinių pasiekimų informavimo Lopšelio-darželio internetinėje svetainėje tikslu – ugdytinio vardas, pavardė, grupė, apie ugdytinių veiklą sukurta filmuota medžiaga/ar nuotraukos, kur užfiksuotas ugdytinis;

 8.11. Lopšelis-darželis tvarko ugdytinių asmens duomenis ir kitais apibrėžtais ir teisėtais tikslais, pvz., ugdytinių bylų archyvo tvarkymas;

 9. Lopšelyje-darželyje tvarkomi ugdytinių asmens duomenys vidaus administravimo tikslu:

 9.1. ugdytinių duomenys: vardas, pavardė, asmens kodas, gimimo data, grupė, gyvenamosios vietos adresas, pilietybė, gimtoji kalba;

 9.2. sveikatos duomenys: fizinio ugdymo grupė, regėjimo aštrumas, sveikatos duomenys dėl galimos alerginės reakcijos į aplinką ir/ar maistą, dėl neįgalumo;

 9.3. rizikos veiksniai, gydytojo nurodymai ir rekomendacijos;

 9.4. ugdytinių tėvų duomenys: vardas, pavardė, asmens kodas, tautybė, el. paštas, telefono Nr., gyvenamosios vietos adresas, darbovietės pavadinimas;

 9.5. Ugdytinių asmens duomenys saugomi ne ilgiau, nei to reikalauja duomenų tvarkymo tikslai. Mokinių registro objekto duomenys yra saugomi Mokinių registro duomenų bazėje. Mokinių registro objektui pakeitus ugdymosi įstaigą, Mokinių registro objekto duomenys atitinkamai yra priskiriami kitai ugdymosi įstaigai. Mokinių registro objektui išvykus iš Lopšelio-darželio jo duomenys saugomi Registro duomenų bazėje.

 10. Ugdytinių asmens duomenų rinkimo tvarka:

 10.1. priėmus naujus ugdytinius ir suformavus grupes naujiems mokslo metams, duomenys apie ugdytinius į Mokinių registrą įvedami iš ugdytinio tėvų (globėjų, rūpintojų) Lopšeliui-darželiui pateiktų dokumentų;

 10.2. ugdytinio vardas, pavardė, asmens kodas – iš gimimo liudijimo ar kito asmens dokumento;

 10.3. gyvenama vieta, tėvų (globėjų, rūpintojų) vardai ir pavardės – tiesiogiai iš duomenų objekto ar švietimo įstaigų;

 10.4. duomenys apie sveikatą – iš medicininių pažymų;

 10.5. duomenys apie specialiuosius ugdymosi poreikius – iš Kauno pedagoginės psichologinės tarnybos pažymų, ar gydytojų pažymų;

 10.6. duomenis į Mokinių registrą įveda ir toliau tvarko Lopšelio-darželio direktoriaus įsakymu paskirti darbuotojai;

 10.7. į Mokinių registrą įvesti duomenys teikiami Švietimo valdymo informacinei sistemai (ŠVIS) Lietuvos ŠMM nustatytais terminais ir tvarka.

 11. Ugdytinių asmens duomenų teikimas duomenų gavėjams:

 11.1. asmens duomenys gali būti teikiami tik vadovaujantis ADTAĮ 5 straipsnyje nustatytais teisėto tvarkymo kriterijais pagal sudarytą asmens duomenų teikimo sutartį arba gavus duomenų gavėjo rašytinį prašymą (pagal ADTAĮ 6 straipsnį).

 11.2.duomenų gavėjai – Mokinių registras, Švietimo informacinių technologijų centras, Kauno miesto savivaldybės administracijos švietimo skyrius, Centralizuoto vaikų priėmimo į Kauno miesto savivaldybės įsteigtų biudžetinių švietimo įstaigų ikimokyklinio ir priešmokyklinio ugdymo grupes elektroninė programa, Kauno pedagoginė psichologinė tarnyba, Kauno biudžetinių įstaigų buhalterinė apskaita;

 11.3. duomenų teikimas duomenų gavėjams elektroninėmis ryšio priemonėmis. Asmens duomenys teikiami elektroninėmis ryšio priemonėmis nepažeidžiant konfidencialumo principo, kai būtina užtikrinti Lopšelio-darželio paslaugų teikimą;

 12. Ugdytinių asmens duomenis tvarko tik tie asmenys, kuriems jie yra būtini funkcijų vykdymui: ikimokyklinio ugdymo mokytojai, priešmokyklinio ugdymo mokytojai, meninio ugdymo mokytojas, neformaliojo ugdymo mokytojas, socialiniai pedagogai, logopedai, Lopšelio-darželio administracija, direktoriaus pavaduotoja ugdymui, raštvedė, dietistė, visuomenės sveikatos priežiūros specialistė. Šie darbuotojai duomenis tvarko šiose Taisyklėse nustatytais tikslais.

**III Skyrius**

**ASMENS DUOMENŲ VALDYTOJO PAREIGOS**

 13. Lopšelyje-darželyje tvarkomų ugdytinių asmens duomenų valdytojas yra Kauno lopšelis-darželis „Smalsutis“, juridinio asmens kodas 191642492, adresas Taikos per. 72, Kaunas, LT - 51298 , kuris:

13.1. užtikrina duomenų subjekto teisių įgyvendinimą ir vykdo Bendruosiuose reikalavimuose organizacinėms ir techninėms asmens duomenų saugumo priemonėms ir kituose teisės aktuose, reglamentuojančiuose asmens duomenų tvarkymą, nustatytas asmens duomenų valdytojo pareigas;

 13.2. paskiria asmenį (-is), atsakingus už ugdytinių asmens duomenų tvarkymą Lopšelyje-darželyje;

 13.3. inicijuoja darbuotojų, atsakingų ugdytinių už asmens duomenų tvarkymą, mokymą ir kvalifikacijos tobulinimą asmens duomenų teisinės apsaugos srityje.

**IV SKYRIUS**

**ASMENS DUOMENŲ SUBJEKTŲ SUTIKIMAS TVARKYTI**

**JŲ ASMENS DUOMENIS**

14. Asmens duomenų subjektai, t. y. ugdytinių tėvai (globėjai, rūpintojai) sutikimą dėl ugdytinio asmens duomenų tvarkymo išreiškia raštiškai, įskaitant ir elektroninėmis priemonėmis, pagal nustatytą formą, patvirtindami, jog sutinka, kad jų vaiko asmens duomenys Lopšelyje-darželyje būtų tvarkomi šiose Taisyklėse nurodytais tikslais.

15. Duomenų subjektas turi teisę bet kuriuo metu atšaukti savo sutikimą, jeigu jo asmens duomenys tvarkomi neteisėtai. Sutikimo atšaukimas nedaro poveikio sutikimu pagrįsto duomenų tvarkymo, atlikto iki sutikimo atšaukimo, teisėtumui. Duomenų subjektas apie tai informuojamas prieš jam duodant sutikimą.

**V SKYRIUS**

**DUOMENŲ SUBJEKTŲ TEISĖS**

16. Direktoriaus įsakymu paskirtas Lopšelio-darželio darbuotojas užtikrina, kad duomenų subjekto (tėvų, globėjų, rūpintojų) teisės būtų tinkamai įgyvendintos ir visa reikalinga informacija duomenų subjektui būtų pateikiama aiškiai, suprantamai bei priimtina forma.

17. Duomenų subjekto teisės ir jų įgyvendinimo būdai:

17.2. žinoti (būti informuotam) apie savo vaiko (tėvai) asmens duomenų tvarkymą;

 17.3. Lopšelis-darželis, iš duomenų subjekto tiesiogiai rinkdamas asmens duomenis, suteikia tokią informaciją: savo rekvizitus, nurodo, kokiais tikslais tvarkomi ugdytinio asmens duomenys, kam ir kokiais tikslais jie teikiami, kokius asmens duomenis duomenų subjektas privalo pateikti ir kokios yra duomenų nepateikimo pasekmės;

17.4. Lopšelis-darželis duomenų subjektui suteikia informaciją apie teisę susipažinti su Lopšelyje-darželyje tvarkomais jo vaiko (tėvai) asmens duomenimis, teisę reikalauti ištaisyti neteisingus, neišsamius, netikslius asmens duomenis bei teisę nesutikti, kad būtų tvarkomi tam tikri neprivalomi duomenų subjekto asmens duomenys.

18. Duomenų subjektas turi teisę reikalauti ištaisyti, sunaikinti savo vaiko asmens duomenis arba sustabdyti asmens duomenų tvarkymo veiksmus, kai duomenys tvarkomi nesilaikant ADTAĮ ir (arba) Reglamento (ES) 2016/679) nuostatų. Jei duomenų subjektas, susipažinęs nustato, kad asmens duomenys yra neteisingi, neišsamūs ar netikslūs, ir, pateikdamas asmens tapatybę patvirtinantį dokumentą, kreipiasi į Lopšelio-darželio direktorių, Lopšelio-darželio direktoriaus įsakymu paskirtas darbuotojas privalo nedelsiant asmens duomenis patikrinti ir duomenų subjekto prašymu (rašytine, žodine ar kita forma) nedelsiant ištaisyti neteisingus, neišsamius, netikslius asmens duomenis ir/ar sustabdyti tokių asmens duomenų tvarkymo veiksmus, išskyrus saugojimą.

19. Duomenų subjektų teisė nesutikti, kad jų asmens duomenys būtų tvarkomi:

 19.1. tėvai (globėjai, rūpintojai) turi teisę nesutikti (raštu, žodžiu ar kitokia forma), kad būtų tvarkomi tam tikri neprivalomi jų vaikų asmens duomenys. Toks nesutikimas gali būti pareikštas duomenų rinkimo metu neužpildant tam tikrų prašymo ar sutarties, arba vėliau gavus bet kokios formos duomenų subjekto prašymą nutraukti tam tikrų neprivalomų asmens duomenų tvarkymą. Kad ši teisė būtų įgyvendinama, duomenų subjektui privalo būti suteikta informacija, kurie jo asmens duomenys yra neprivalomi tvarkyti;

 19.2. gavus duomenų subjekto prašymą nutraukti tam tikrų neprivalomų asmens duomenų tvarkymą, Lopšelis-darželis nedelsiant ir nemokamai nutraukia neprivalomų asmens duomenų tvarkymo veiksmus, išskyrus įstatymų nustatytus atvejus.

**VI SKYRIUS**

**KONFIDENCIALUMO IR SAUGUMO NUOSTATOS**

20. Lopšelio-darželio darbuotojai, direktoriaus įsakymais paskirti tvarkyti ugdytinių asmens duomenis, turi laikytis konfidencialumo principo ir laikyti paslaptyje bet kokią su asmens duomenimis susijusią informaciją, su kuria jie susipažino vykdydami savo pareigas, nebent tokia informacija būtų vieša pagal galiojančių įstatymų ar kitų teisės aktų nuostatas. Pareiga saugoti asmens duomenų paslaptį galioja taip pat ir perėjus dirbti į kitas pareigas, pasibaigus darbo ar sutartiniams santykiams.

 21. Lopšelis-darželis, direktoriaus įsakymu paskiria atsakingą darbuotoją, kuris su šiomis Taisyklėmis supažindina pasirašytinai duomenų subjektus (tėvus, globėjus, rūpintojus), gauna duomenų subjektų raštišką sutikimą, įskaitant elektroninėmis priemonėmis, kad duomenų subjektas sutinka, jog Lopšelis-darželis tvarkytų jų asmens duomenis ir užtikrina šių Taisyklių įgyvendinimą.

 22. Lopšelio-darželio darbuotojai gali susipažinti bei naudotis tik tais dokumentais ir duomenų rinkmenomis, su kuriais susipažinti ir juos tvarkyti jie buvo įgalioti.

 23. Lopšelio-darželio darbuotojai turi imtis priemonių, kad būtų užkirstas kelias atsitiktiniam ar neteisėtam ugdytinių asmens duomenų sunaikinimui, pakeitimui, atskleidimui, taip pat bet kokiam kitam neteisėtam tvarkymui, saugodami dokumentus bei vengiant nereikalingų kopijų darymo.

 24. Lopšelio-darželio darbuotojai, kurie automatiniu būdu tvarko ugdytinių asmens duomenis arba iš kurių kompiuterių galima patekti į vietinio tinklo sritis, kuriose yra saugomi asmens duomenys, naudoja Mokinių duomenų bazes pagal galiojančias taisykles sukurtus slaptažodžius.

**VII SKYRIUS**

**BAIGIAMOSIOS NUOSTATOS**

 25. Taisyklės atnaujinamos (peržiūrimos, keičiamas, papildomas, rengiamos naujos) pasikeitus teisės aktams, kurie reglamentuoja asmens duomenų tvarkymą.

 26. Lopšelio-darželio darbuotojai, kurie atsakingi už šiose Taisyklėse nurodytų asmens duomenų subjektų ( ugdytinių ir jų tėvų, globėjų, rūpintojų) asmens duomenų tvarkymą, arba darbuotojų atliekamos funkcijos sudaro galimybę sužinoti ugdytinių ir jų tėvų, globėjų, rūpintojų asmens duomenis, privalo vykdyti šiose taisyklėse nustatytus asmens duomenų tvarkymo reikalavimus.

 27. Taisyklės skelbiamos Lopšelio-darželio interneto svetainėje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_